ভারত-পাক ম্যাচ বয়কটের ডাক পহেলগাম কাণ্ডে মৃতদের পরিবারের

ওয়েব ডেস্ক: ২২ এপ্রিল, ২০২৫- ভারতের ভিত নাড়িয়ে দিয়েছিল পহেলগামের জঙ্গি হামলা (Pahalgam Terror Attack)। ছবির মতো সুন্দর কাশ্মীরি উপত্যকায় নির্দোষ পর্যটকদের নৃশংসভাবে গুলি করে খুন করে একদল জঙ্গি। সেই হামলার জবাবে ৭ মে পাকিস্তানের জঙ্গি ঘাঁটিতে ‘অপারেশন সিঁদুর’ (Operation Sindoor) চালায় ভারত। গুঁড়িয়ে দেওয়া হয় পাকভূমের নয়টি জঙ্গি ডেরা। তারপর থেকেই ফের দুই দেশের সম্পর্কের ফাটল হয়েছিল চওড়া। এর প্রভাব এসে পড়েছিল এশিয়া কাপের (Asia Cup 2025) ভারত-পাকিস্তান ম্যাচের (India Vs Pakistan) উপরেও। দেশজুড়ে এই মেগাম্যাচ বয়কটের (India-Pakistan Match Boycott) ডাক দেন অনেকেই।

কিন্তু শেষমেষ এই মহারণ হবে বলে জানিয়ে দেওয়া হয়। রবিবারই মরুদেশের মহারণে মুখোমুখি হবে দুই চিরপ্রতিদ্বন্দী দুই দেশ। কিন্তু অন্যবার এই ম্যাচ ঘিরে যতটা উত্তেজনা থাকে, এবার ততটা নেই। আর এবার ম্যাচের দিনেই বয়কটের ডাক দিলেন পহেলগাম হামলায় মৃতের পরিবাররা। একাধিক শোকাহত পরিবার এই নিয়ে ক্ষোভ ও বেদনার সঙ্গে জানিয়েছে, এই ম্যাচ দেখা তাঁদের কাছে শুধুই অস্বস্তিকর নয়, বরং হৃদয়বিদারক এবং অমানবিক।

আরও পড়ুন: “বয়কট করা যেত,” ভারত-পাক ম্যাচ নিয়ে বড় মন্তব্য মনোজ তিওয়ারির

ভাগনগরের বাসিন্দা ইয়াতিশ সুধীরভাই পরমার ও তাঁর ১৭ বছরের ছেলে স্মিত ইয়াতিশভাই পরমার পহেলগাম জঙ্গি হামলায় নিহত হন। সেই ঘটনার ১৪৬ দিন পর ভারত-পাকিস্তান ম্যাচ নিয়ে তাঁর স্ত্রী কিরণবেন বলেন, “আমাদের চোখের জল এখনও শুকোয়নি, এর মধ্যে আবার পাকিস্তানের সঙ্গে খেলা হচ্ছে! এটা শুনতেও কষ্ট হচ্ছে। আমাদের সেনারা শহিদ হচ্ছে, আর তারপরও এই সম্পর্ক রাখা হচ্ছে। সন্ত্রাসের পৃষ্ঠপোষক রাষ্ট্রের সঙ্গে কোনও সম্পর্ক থাকা উচিত নয়। সন্ত্রাসবাদের বিরুদ্ধে দেশ এক হওয়া উচিত।”

উল্লেখ্য, পহেলগাম জঙ্গি হামলায় চার সশস্ত্র সন্ত্রাসী ধর্ম যাচাই করে নিরীহ পর্যটকদের উপর গুলি চালিয়ে হত্যালীলা চালিয়েছিল। এই ঘটনায় ভারত সরকার কূটনৈতিক ও সামরিক প্রতিক্রিয়ায় পাকিস্তানবিরোধী অবস্থান নিয়েছে। তবুও মাঠে আজ মুখোমুখি দুই দেশ। আর এই ম্যাচ হচ্ছে, এটা জেনেই ক্ষোভ ও হতাশায় ডুবছে নিহতদের পরিবারবর্গ।